ΓΡΑΠΤΗ ΕΡΩΤΗΣΗ E-2241/02

υποβολή: Torben Lund (PSE) προς την Επιτροπή

(23 Ιουλίου 2002)

Θέμα: Χρηματοδότηση των οικολογικών σημάτων από τους φόρους επί των χημικών ουσιών

Βάσει του κανονισμού (ΕΚ) αριθ. 1980/2000(1), της 17ης Ιουλίου 2000, ο στόχος του οικολογικού σήματος είναι να προωθήσει τα προϊόντα που έχουν μικρότερη επίπτωση στο περιβάλλον σε όλη τη διάρκεια του κύκλου ζωής τους και να παράσχει στους καταναλωτές ακριβείς και επιστημονικώς τεκμηριωμένες πληροφορίες για την επίπτωση των προϊόντων στο περιβάλλον.

Το σύστημα αυτό είναι μεν από πολλές απόψεις επιτυχές, αλλά χαρακτηρίζεται και από δύο βασικά προβλήματα. Αφ' ενός, οι καταναλωτές δεν διαθέτουν πληροφορίες για τα οικολογικά σήματα, και αφ' ετέρου, οι επιχειρήσεις αντιμετωπίζουν μεγάλα οικονομικά και διοικητικά εμπόδια όταν ζητούν την απονομή οικολογικού σήματος σε προϊόν τους.

Συνεπώς, θα μπορούσε η Επιτροπή να αναφέρει σε ποιες ενέργειες έχει προβεί βάσει του άρθρου 10 του κανονισμού για την προώθηση του οικολογικού σήματος και ποιες πρωτοβουλίες προτίθεται να αναλάβει βάσει του ίδιου άρθρου·

Θα μπορούσε επίσης να αναφέρει η Επιτροπή ποια είναι τα έξοδα με τα οποία θα πρέπει, κατά τη γνώμη της, να επιβαρύνονται οι επιχειρήσεις για την απόκτηση άδειας· Τέλος, καλείται η Επιτροπή να γνωστοποιήσει αν σκοπεύει να καταργήσει το τέλος αιτήσεως για την απόκτηση οικολογικού σήματος, καθώς και το φόρο επί του κύκλου εργασιών που σχετίζεται με τη χρήση του οικολογικού σήματος, προκειμένου ενδεχομένως να αναθεωρήσει το σύστημα χρηματοδότησης έτσι ώστε το οικολογικό σήμα να χρηματοδοτείται από τους φόρους επί των επικίνδυνων ουσιών καιλικών, όπως το PVC, τα φθαλικά άλατα και οι βρωμιωμένοι επιβραδυντές φλόγας. Μία κατάργηση του τέλους και του φόρου αυτού θα ήταν σύμφωνη με την αρχή ο ρυπαίνων πληρώνει. Επιπλέον, ένα τέτοιο μέτρο θα συνέβαλε στη στροφή της παραγωγής σε περιβαλλοντικά φιλικότερη κατεύθυνση, καθώς θα έκανε ελκυστικότερες τις επενδύσεις για την προστασία του περιβάλλοντος και θα αποθάρρυνε τη χρησιμοποίηση επικίνδυνων χημικών ουσιών στο σύστημα παραγωγής.

(1) ΕΕ L 237 της 21.9.2000, σελ. 1.

Απάντηση της κας Wallstrm εξ ονόματος της Επιτροπής

(4 Σεπτεμβρίου 2002)

Το Αξιότιμο Μέλος του Κοινοβουλίου τονίζει ορθά τη σημασία του κοινοτικού οικολογικού σήματος, το οποίο αποτελεί ένα προαιρετικό εργαλείο και απαιτεί την ενεργό προώθησή του. Οι διάφοροι ενδιαφερόμενοι, τα κράτη μέλη, η Επιτροπή, οι αρμόδιοι φορείς και οι ομάδες συμφερόντων, έδωσαν προσφάτως μεγαλύτερη έμφαση στην προώθηση και διάδοση στην αγορά σε σχέση με προηγουμένως οπότε η τεχνική ανάπτυξη κριτηρίων αποτέλεσε το μεγαλύτερο τμήμα των προσπαθειών. Αποτέλεσμα ήταν να σημειωθεί σημαντική πρόοδος στην προσέλκυση νέων επιχειρήσεων και ο αριθμός των κατόχων αδειών διπλασιάστηκε σε 119 τους τελευταίους 18 μήνες, περισσότερα δε από 54 εκατομμύρια προϊόντα φέρουν σήμερα τον λογότυπο Flower.

Ωστόσο, πρέπει να καταβληθούν ακόμα σημαντικές προσπάθειες για την προώθηση του συστήματος και το 2001 δαπανήθηκαν περίπου 1,6 εκατ. για την προώθηση και διάδοση στην αγορά του οικολογικού σήματος. Στο πλαίσιο του προγράμματος εργασίας για το οικολογικό σήμα που ενέκρινε πρόσφατα η Επιτροπή(1), τα διάφορα πρόσωπα που συμμετέχουν στις διαδικασίες προώθησης εντός του κοινοτικού συμβολίου οικολογικής σήμανσης δημιούργησαν μια ομάδα διαχείρισης της προώθησης για τον συντονισμό των δράσεών τους και για την καλύτερη δυνατή χρήση των διαθέσιμων πόρων. Η παρακολούθηση των εργασιών είναι δυνατή μέσω της ιστοσελίδας της Επιτροπής για το οικολογικό σήμα (http://europa.eu.int/ecolabel), την οποία επισκέπτονται περισσότεροι από 75 000 ενδιαφερόμενοι κάθε μήνα.

Τα τέλη συνιστούν αναγκαία πηγή χρηματοδότησης για την ανάπτυξη και προώθηση του οικολογικού σήματος, και αποτελούν συμπλήρωμα της άμεσης χρηματοδότησης από την Επιτροπή και τα κράτη μέλη. Η Επιτροπή διεξήγε μακρές διαβουλεύσεις με τους διάφορους ενδιαφερόμενους κατά την προετοιμασία της πρόσφατης αναθεώρησης της απόφασης για τον καθορισμό των τελών οικολογικού σήματος. Η διάρθρωση που εγκρίθηκε τον Νοέμβριο 2000(2) εξισορρόπησε τις διάφορες θέσεις των ενδιαφερόμενων και εισήγαγε ορισμένες μειώσεις των τελών καθώς και ένα ανώτατο όριο. Το τέλος αίτησης κυμαίνεται μεταξύ 300 και 1 300 και το ετήσιο τέλος ανέρχεται σε 0,15 % της τιμής πωλήσεων στο εργοστάσιο με ανώτατο όριο 25 000. Σημαντικές μειώσεις προβλέπονται για τις μικρομεσαίες επιχειρήσεις (ΜΜΕ), τις αναπτυσσόμενες χώρες και τους διαθέτοντες κοινοτικό σύστημα οικολογικής διαχείρισης και ελέγχου (EMAS) ή τηρούν το πρότυπο (ISO) 14001 του Διεθνούς Οργανισμού Τυποποίησης, ενώ είναι δυνατές και άλλες εκπτώσεις.

Από τις συζητήσεις με διάφορες επιχειρήσεις, είναι σαφές ότι το επίπεδο των τελών δεν αποτελεί τον ουσιαστικό παράγοντα για την απόφαση της εφαρμογής ή μη του οικολογικού σήματος και δεν ασκείται πίεση από τους ενδιαφερόμενους, προς το παρόν, για την περαιτέρω αναθεώρηση της διάρθρωσης των τελών. Η Επιτροπή, συνεπώς, δεν σκοπεύει να καταργήσει τα τέλη. Η Επιτροπή δεν έχει προβλέψει πρόταση για την επιβολή φόρου σε επικίνδυνες ουσίες ήλικά στο πρόγραμμα εργασίας της.

(1) ΕΕ L 7 της 11.1.2002.

(2) ΕΕ L 293 της 22.11.2000.